b'\n_START_ARTICLE_\nMihael \xc5\xa0tefuli\xc4\x87\n_START_PARAGRAPH_\nMihael \xc5\xa0tefuli\xc4\x87 (ma\xc4\x91. Stefulics Mih\xc3\xa1ly; nje. Michael Stefulich; 20. rujna 1815. - Budimpe\xc5\xa1ta, 23. lipnja 1874.), bio je gradski \xc4\x8dinovnik iz Zrenjanina. Prvi je gradona\xc4\x8delnik Velikog Be\xc4\x8dkereka, dana\xc5\xa1njeg Zrenjanina, kao grada s ure\xc4\x91enim Senatom._NEWLINE_Malo se zna o njemu. Ro\xc4\x91en 1874. u obitelji hrvatskog podrijetla iz Turopolja. Prije nego je postao gradona\xc4\x8delnik, obna\xc5\xa1ao je visoke du\xc5\xbenosti u gradskoj upravi onda\xc5\xa1njeg Velikog Be\xc4\x8dkereka i uprave Torontalske \xc5\xbeupanije. Prije i tijekom ma\xc4\x91arske revolucije 1848. bio je kapetan gradskog redarstva._NEWLINE_Nakon \xc5\xa1to su snage lokalnih Srba pod vodstvom Stevana Kni\xc4\x87anina u\xc5\xa1le u grad, \xc5\xa0tefuli\xc4\x87 je sije\xc4\x8dnja 1849+. napustio grad. Dok je trajala srpska uprava u gradu od sije\xc4\x8dnja do travnje 1849., pojavile su se pritu\xc5\xbebe, zahtjevi i potra\xc5\xbeivanja be\xc4\x8dkere\xc4\x8dkih Srba, a njegovo se ime pojavilo u svezi s time jer je imovinom tih ljudi raspolagao kao varo\xc5\xa1ki kapetan. Kad se velja\xc4\x8de 1849. vratio u V. Be\xc4\x8dkerek, bio je pod policijskom primotrom kao sumnjiva osoba._NEWLINE_Slomom ma\xc4\x91arske revolucije, \xc5\xa0tefuli\xc4\x87evo se ime javlja 1861. nakon \xc5\xa1to je obnovljen \xc5\xbeupanijski sustav lokalne uprave. Sljede\xc4\x87ih desetak godina obna\xc5\xa1a du\xc5\xbenost na\xc4\x8delnika turskokanji\xc5\xa1kog okruga (dana\xc5\xa1nji Novi Kne\xc5\xbeevac) kojem je sjedi\xc5\xa1te bila Velika Kikinda, zatim turskobe\xc4\x8dejskog (dana\xc5\xa1nji Novi Be\xc4\x8dej) i ujpe\xc4\x8dkog okruga._NEWLINE_1870-ih dr\xc5\xbeavna se uprava reformira. U tim procesima Veliki Be\xc4\x8dkerek dobiva status grada i ure\xc4\x91eni magistrat. \xc5\xa0tefuli\xc4\x87 nakon tih promjena postaje prvi gradona\xc4\x8delnik. Bilo je to potkraj 1872. godine. Grad je zatekao u o\xc4\x8dajnom financijskom stanju, a za dovo\xc4\x91enje stvari u red trebalo je mnogo energije. \xc5\xa0tefuli\xc4\x87 je bio iscrpljen i umro je na lije\xc4\x8denju u Budimpe\xc5\xa1ti. Tijelo mu je dovezeno u Veliki Be\xc4\x8dkerek gdje je bilo izlo\xc5\xbeeno u gradskom magistratu, a poslije preneseno u katoli\xc4\x8dku crkvu gdje je odr\xc5\xbeana misa te je pokopan na katoli\xc4\x8dkom groblju u obiteljskoj grobnici._NEWLINE_Dvanaest godina poslije njegove smrti na grobu mu je podignuto spomen-obilje\xc5\xbeje s natpisom na ma\xc4\x91arskom: \xe2\x80\x9eNagy-Becskerek v\xc3\xa1ros k\xc3\xb6z\xc3\xb6ns\xc3\xa9ge Stefulich Mih\xc3\xa1ly volt polg\xc3\xa1rmester\xc3\xa9nek. Sz\xc3\xbcletett 1815. \xc3\xa9vi szeptember 20-\xc3\xa1n, meghalt 1874. junius h\xc3\xb3 23-an\xe2\x80\x9d (\xe2\x80\x9eMihael \xc5\xa0tefuli\xc4\x87 bio je gradona\xc4\x8delnik grada Velikog Be\xc4\x8dkereka. Ro\xc4\x91en 20. rujna 1815., umro 23. lipnja 1874").'